कान्छा खेलाडीमा सर्वज्ञ पुरस्कृत
दोस्रो मनुश्री/भिग्नाजित अन्तर्राष्ट्रिय जुनियर टेनिस प्रतियोगितामा पोखराका अयार्शराज पौडेलले दोहोरो उपाधि जितेका छन् ।
पोखरा — दोस्रो मनुश्री/भिग्नाजित अन्तर्राष्ट्रिय जुनियर टेनिस प्रतियोगितामा पोखराका अयार्शराज पौडेलले दोहोरो उपाधि जितेका छन् ।कास्की जिल्ला टेनिस संघको आयोजनामा पोखरा रंगशालास्थित टेनिस कोर्टमा सम्पन्न यू–९ र यू–१० ब्वाइज सिंगल्समा अयार्शले उपाधि जितेका थिए । यू–९ तर्फको खेलमा उनले इभान भट्टराईलाई पराजित गरे । उनले यू–१० तर्फ विश्व डल्लाकोटीलाई ६–४, ६–४ को सोझो सेटमा पराजित गर्दै उपाधि जिते । उपाधिसँगै उनले ५ हजार पाए । उपविजेता इभान र विश्वले गिफ्ट ह्याम्पर हात पारे । यू–१२ ब्वाइज सिंगल्सतर्फ फाइनल खेलको निर्णायक तथा अन्तिम सेटमा स्पन्दन उदास रिटायर्ड हर्ट हुँदा सन्दीप बिकले बाजी मारेका छन् । पहिलो सेट २–६ ले स्पन्दनले जितेका थिए । दोस्रो सेटमा भने सन्दीप खेलमा फर्किंदै ६–१ ले आफ्नो पक्षमा पारे । दोस्रो सेट चलिरहँदा स्पन्दन घुँडाको चोटका कारण मैदान छोडेका थिए । सन्दीपले उपाधिसँगै ८ हजार र उपविजेता स्पन्दनले ५ हजार रुपैयाँ प्राप्त गरे ।यता गर्ल्स सिंगलतर्फ यू–१० को फाइनलमा साल्भी शेरचनले सारा पन्तलाई ६–०, ६–० को सोझो सेटमा पराजित गरी उपाधि जितिन् । यू–९ को फाइनलमा भने साराले जिभाश्री भट्टराईलाई ४–१, ४–२ ले पराजित गर्दै उपाधि जितिन् ।प्रतियोगितामा गर्ल्सतर्फ १५ र ब्वाइजतर्फ २२ खेलाडीले प्रतिस्पर्धा गरेका थिए । प्रतियोगिताका सबैभन्दा कान्छा खेलाडी ४ वर्ष १० महिनाका सर्वज्ञजंग खत्रीलाई गिफ्ट ह्याम्परबाट सम्मान गरिएको थियो । विजेतालाई प्रतियोगिताका मुख्य सहयोगी कास्की टेनिसका संरक्षक कुमार मोहनबहादुर शाही, नेपाल टेनिस संघका उपाध्यक्ष विनोद कायस्थ, प्रतियोगिताकी संयोजक प्रीति बराल, टुर्नामेन्ट डाइरेक्टर राजन पौडेल, संघका उपाध्यक्ष नवीन चालिसेलगायतले पुरस्कृत गरे । कास्की टेनिसका संरक्षक शाहीले युवा खेलाडी उत्पादनमा सहयोग पुग्ने हेतुले यो प्रतियोगितालाई सहयोग गरिरहेको बताए । उनले खेलमा जित र हारभन्दा पनि सहभागिताले खेलाडीको मनोबल उच्च बनाउन सहयोग पुग्ने बताए । कास्की टेनिसका अध्यक्ष लोकबहादुर गुरुङले कास्की टेनिसको गतिविधिमाथि प्रकाश पारेका थिए ।